ANC stel sy eise in TshwaneKgosientso Ramokgopa, uittredende burgemeester van Tshwane Metro. Foto: Departement van kommunikasie, Flickr Die ANC, die amptelike opposisieparty in die Tshwane-metro, het Donderdag sy lys van “minimum eise” gestel – dié programme wat hy sal nastreef in Pretoria wat nou deur die Demokratiese Alliansie gelei word. “Die eis om gehalte poste vir ons mense te skep duur onverpoosd voort,” het uittredende Tshwane-burgemeester en ANC-streeksvoorsitter Kgosientso Ramokgopa aan verslaggewers gesê. “Ons sal, as die opposisie, seker maak dat ons dié agenda nastreef en ons gaan dit onwrikbaar doen.” Ramokgopa het gesê die tweede punt op die ANC se agenda is dat hulle die menswaardigheid van mense wil herstel. “Ons wil seker maak ons mense se menswaardigheid word herstel deur seker te maak dat gehaltedienste aangebied word, veral persone wat in informele nedersettings bly – diegene van Soshanguve, Mabopane, Winterveldt, Hammanskraal, Refilwe, Atteridgeville en Mamelodi. Ons gaan daarop aandring dat dié programme voortduur.” Hy het bygevoeg die bestaande administrasie, wat Vrydag tot ŉ einde kom, het meer as 90% van sy kapitale begroting aan dié “behoeftige gebiede” toegewy. Ramokgopa het gesê die ANC ondersteun ook informele handelaars oor Tshwane heen. “Die informele handelaars is ŉ unieke kenmerk van ŉ Afrika-handelstad. Ons sal elke poging beveg om straathandelaars uit die middestad te verwyder. Ons sal elke poging, wat die vermoë van informele handelaars wil ondermyn om ŉ inkomste te genereer, teenstaan.” Hy het gesê die ANC se tegnologiese vordering, veral gratis Wi-Fi in toegewyde gebiede, moet deur die DA-administrasie, onder leiding van Solly Msimanga, uitgebrei word. “Ons het onsself daartoe verbind dat elke persoon in Tshwane teen die einde van 2017 binne stapafstand moet wees van gratis Wi-Fi. Ons gaan daarop aandring dat dit deel vorm van die agenda.”